Liselott Blixt (DF), 2008-04-04:
Vi skal i dag tage stilling til en ny tobakslov.
I Dansk Folkeparti har vi kigget på dette lovforslags sundhedsmæssige aspekter og på, om det vil være et indgreb i den personlige frihed.
Det første i forslaget omhandler tilsætningsstoffer i cigaretterne.
Vi har diskuteret dette emne meget, siden rapporten fra Kræftens Bekæmpelse kom.
Vi har været til møde med ministeren, og det har ført til det forslag, som ligger her.
I Dansk Folkeparti vil vi meget gerne være med til at fjerne de stoffer i cigaretterne, som man ved er ekstra skadelige, og som får unge mennesker til at ryge.
Alle ved, at rygning er sundhedsskadeligt, og at nikotin er farligt i sig selv.
Sammenfattende mener Kræftens Bekæmpelse, at det, der især gør tobaksvarerne mere tiltalende for børn og unge, er brugen af sødestoffer, aromastoffer og de tilsætningsstoffer, der gør røgen mild.
Hvis vi skal bekæmpe rygning, skal vi først og fremmest forhindre børn i at begynde at ryge.
Hvis ikke det var for tilsætningsstoffer, så ville det ikke på samme måde tiltrække nye rygere.
Vi kan godt følge fabrikanterne.
De skal angive de eksakte mængder af aromastoffer i cigaretter.
Men i Dansk Folkeparti mener vi stadig, at vi skal arbejde hen imod en fjernelse af alle tilsætningsstoffer i cigaretter.
Hvor gammel skal man være for at købe cigaretter?
Der er ingen problemer med, at 13-årige kan købe cigaretter, selv om loven siger, at man skal være 16 år.
Det vil sige, at der ingen er, der håndhæver den lov, som gælder i dag.
Derfor vil jeg stille et spørgsmål til ministeren om, hvor mange i detailhandelen der har fået henstilling eller bøde for at sælge tobaksvarer til unge under 16 år. Andre undersøgelser viser, at det er i 13-14-års-alderen, at de fleste børn prøver at ryge første gang, og derfor er det netop i den alder, vi skal sætte helhjertet ind med initiativer.
Vi ved fra store undersøgelser i USA, at det, der påvirker de unge til at ryge, er forældrenes rygevaner; om der ryges, hvor de unge færdes – på skoler, institutioner og arbejdspladser.
Når de unge er 16 år, går de fra børneliv til ungdomsliv.
De starter deres uddannelse, nogle flytter sågar hjemmefra, og så mener vi, at de er gamle nok til selv at bestemme, hvad de putter i deres mund.
Vi skal have stoppet dem, inden de når den alder.
Det er vigtigt med information om det sundhedsskadelige og med holdningsbearbejdning, som vi faktisk allerede er godt i gang med, og som efterhånden har spredt sig.
Det er ikke sejt at ryge mere.
Man skal håndhæve den lov, vi har i dag, og man skal straffe butiksejere for ikke at overholde loven.
På den måde vil vi opnå mere end ved at indføre en højere aldersgrænse.
Det sidste punkt er tobaksreklameloven.
Forslaget siger, at der alene her er en præcisering af gældende lov.
Men det vil fratage landets tobaksudsalgssteder en grundlæggende frihed til ud fra praktiske og kommercielle prioriteringer at vælge den mest hensigtsmæssige placering i forretningen.
Mange forretningsdrivende mener, at det vil have store konsekvenser og give fysiske ændringer i forretninger, og at det vil give mange små forretningsdrivende økonomiske udgifter.
Så længe det er lovligt at producere en vare, så længe skal man også have lov til at sælge den, og den skal da ikke gemmes væk under disken.
I Dansk Folkeparti vil vi værne om de små erhvervsdrivende, da de er en stor ressource i nærmiljøet, og vi mener, at den lov, der er i dag, fungerer.